《和萧十六人名 其一》
宋代·孔平仲

赣江淹泊嗟旅滞，子夜萧萧复无睡。乡程千里断书来，律管仲冬迎日至。

空山屈曲环高塔，与子游嬉同眺视。日沈北陆云冥冥，晚景丹枫照川涘。

兰房凤枕可自娱，桃李寻春旧游地。便将跃马超然往，向人直不疑心事。

婵娟一笑应奉留，醉倚王孙宝钗坠。更持大白起祝君，偕老子须坚此志。

作者简介：孔平仲，生于庆历四年（1044），字毅父，今峡江县罗田镇西江村人，政和元年（1111）病卒，终年六十八岁。《清江三孔集》四十卷中，平仲占21卷。